[pic] | COMISIA COMUNITĂŢILOR EUROPENE |

Bruxelles, 13.9.2007

COM(2007) 527 final

PROIECT PRELIMINAR DE BUGET RECTIFICATIV NR. 6 LA BUGETUL GENERAL 2007

SITUAŢIA CHELTUIELILOR PE SECŢIUNI Secţiunea III - Comisia

(prezentată de Comisie)

PROIECT PRELIMINAR DE BUGET RECTIFICATIV NR. 6LA BUGETUL GENERAL 2007

SITUAŢIA CHELTUIELILOR PE SECŢIUNISecţiunea III - Comisia

Având în vedere:

- Tratatul de instituire a Comunităţii Europene, în special articolul 272,

- Tratatul de instituire a Comunităţii Europene a Energiei Atomice, în special articolul 177,

- Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului global al Comunităţilor Europene[1], astfel cum a fost modificat ultima dată prin Regulamentul (CE, Euratom) nr. 1995/2006 al Consiliului[2], în special articolul 37,

Comisia Europeană prezintă autorităţii bugetare proiectul preliminar de buget rectificativ nr. 6 la bugetul 2007 din considerentele prezentate în expunerea de motive.

CUPRINS

1. Introducere 4

2. Mobilizarea Fondului de solidaritate al Uniunii Europene 4

2.1 Germania: Furtuna Kyrill 5

2.2 Franţa (La Réunion): Ciclonul tropical Gamède 6

2.3 Finanţarea 7

3. Organizaţia Mondială a Vămilor 8

4. Acte juridice 9

4.1 Hotărâri ale Tribunalului de Primă Instanţă 9

4.2 Politica în domeniul concurenţei 10

5. Adoptarea legislaţiei în domeniul politicii de mediu 11

TABEL RECAPITULATIV PE RUBRICILE CADRULUI FINANCIAR 12

SITUAŢIA CHELTUIELILOR PE SECŢIUNI

Situaţia cheltuielilor pe secţiuni este transmisă separat prin intermediul sistemului SEI-BUD. Se ataşează o versiune în limba engleză a situaţiei cheltuielilor pe secţiuni ca anexă la buget, cu titlu indicativ.

1. Introducere

Proiectul preliminar de buget rectificativ nr. 6 la bugetul 2007 (PPBR 6/2007) vizează următoarele elemente:

- mobilizarea Fondului de Solidaritate al Uniunii Europene, pentru o sumă de 172,2 MEUR în credite de angajament, ca urmare a unei furtuni violente în Germania în luna ianuarie 2007 şi a unui ciclon tropical în Franţa (La Réunion) în luna februarie 2007. Creditele de plată corespunzătoare vor fi redistribuite.

- crearea unui nou articol bugetar 14 03 03 pentru a sprijini obligaţiile financiare aferente aderării Comunităţilor Europene la Organizaţia Mondială a Vămilor.

- mobilizarea de noi fonduri în valoare de 35,5 MEUR în credite de angajament în cadrul articolului 26 01 50 07 pentru a plăti despăgubiri reclamanţilor în urma hotărârilor finale din 12 iulie 2007 ale Tribunalului de Primă Instanţă în cauzele T-45/01 şi T-144/02, Sanders şi alţii, respectiv Eagle şi alţii împotriva Comisiei. Creditele de plată corespunzătoare vor fi redistribuite.

- crearea unui nou articol bugetar 03 03 02 Solicitări de despăgubiri rezultate din proceduri juridice împotriva deciziilor Comisiei în domeniul concurenţei.

- integrarea în bugetul 2007 a ajustărilor tehnice necesare în urma adoptării Deciziei 2007/162/CE a Consiliului de instituire a instrumentului financiar de protecţie civilă pentru perioada 2007-2013[3], precum şi a adoptării, de către Parlamentul European şi Consiliu, a Regulamentului (CE) nr. 614/2007 privind Instrumentul financiar pentru mediu (LIFE+)[4].

Pe scurt, nevoile totale formulate în PPBR 6/2007 se ridică la 207,7 MEUR în angajamente suplimentare. Suma corespunzătoare de 207,7 MEUR în credite de plată va fi obţinută prin redistribuire.

2. Mobilizarea Fondului de solidaritate al Uniunii Europene

La 18 ianuarie, o furtună violentă s-a abătut asupra unor zone largi ale Europei centrale, cauzând daune grave în mai multe ţări. La 24 februarie 2007, ciclonul tropical „Gamède” a lovit insula La Réunion, provocând pagube semnificative. În termenul de zece săptămâni prevăzut la articolul 4 din Regulamentul (CE) nr. 2012/2002 al Consiliului[5], Germania şi Franţa au solicitat ajutor financiar de la din Fondul de Solidaritate al UE, în urma furtunii violente, respectiv a ciclonului tropical.

Serviciile Comisiei au examinat în detaliu solicitările respective în conformitate cu Regulamentul (CE) nr. 2012/2002, în special cu articolele 2, 3 şi 4 ale acestuia.

Cele mai importante elemente ale evaluării sunt rezumate după cum urmează:

2.1 Germania: Furtuna Kyrill

1. Solicitarea a fost prezentată Comisiei la 29 martie 2007, în termen de 10 săptămâni de la înregistrarea primelor daune la 18 ianuarie 2007. Solicitarea a fost completată la 12 iulie 2007.

2. Dezastrul este de origine naturală. Valoarea totală a daunelor directe se ridică la 4 687,3 MEUR. Având în vedere că această valoare depăşeşte pragul de EUR 3 267 MEUR (3 miliarde EUR la preţurile din 2002), dezastrul este calificat drept „catastrofă naturală majoră” şi se înscrie astfel în principalul domeniu de aplicare al Regulamentului (CE) nr. 2012/2002. Daunele directe totale reprezintă baza de calcul a ajutorului financiar. Ajutorul financiar poate fi folosit numai pentru operaţiunile de urgenţă vitale, astfel cum au fost definite la articolul 3 din Regulament.

3. Conform autorităţilor germane, furtuna a afectat în mod semnificativ infrastructura (transport, electricitate, telecomunicaţii), precum şi sectorul forestier, întreprinderile şi gospodăriile private. În regiunile cele mai afectate a fost declarată starea de urgenţă. Unsprezece persoane şi-au pierdut viaţa ca urmare directă a furtunii. Reţeaua feroviară şi cea rutieră au fost blocate de copaci şi cabluri electrice care au căzut, ceea ce a produs întreruperea completă a traficului feroviar pe întreg teritoriul Germaniei şi a necesitat operaţiuni de curăţare de mare anvergură. Catastrofa a cauzat daune importante sectorului forestier, din care a distrus total sau parţial o suprafaţă de 87 000 ha, provocând, numai în acest sector, daune de 1,9 miliarde EUR. Dezastrul a provocat, de asemenea, prejudicii directe semnificative gospodăriilor private şi întreprinderilor care, conform estimărilor furnizate de companiile de asigurări, se ridică la 2,4 miliarde EUR. Solicitarea conţine o defalcare a daunelor, incluzând, în special o descriere detaliată a daunelor înregistrate în sectorul forestier din fiecare Land. În solicitare, autorităţile germane au estimat daunele directe totale la 4 748,1 MEUR. Cu toate acestea, deoarece autorităţile germane nu au putut exclude faptul că daunele indicate pentru sectorul energiei electrice, de 60,8 MEUR, au fost incluse, de asemenea, în daunele private estimate de către companiile de asigurări, Comisia a dedus valoarea daunelor pentru sectorul energiei electrice din daunele totale pentru a se evita dubla contabilizare. Prin urmare, valoarea totală a daunelor directe pe care Comisia trebuie să o ia în considerare este de 4 687,3 MEUR.

4. Costul măsurilor de urgenţă vitale care sunt eligibile în conformitate cu articolul 3 alineatul (2) din Regulamentul (CE) nr. 2012/2002 a fost estimat de către autorităţile germane la 1 025 MEUR şi a fost defalcat pe tipuri de operaţiuni. Marea majoritate a acestor operaţiuni privesc curăţarea zonelor sinistrate şi repunerea imediată în funcţiune a infrastructurii de transport. Conform informaţiilor furnizate de autorităţile germane, costul real aferent operaţiunilor eligibile depăşeşte în mod evident cu mult valoarea unei eventuale subvenţii acordate de la Fondul de Solidaritate. Tipurile de operaţiuni care vor beneficia de finanţare din acest fond vor fi definite în mod clar în acordul de punere în aplicare.

5. Pe lângă ajutorul Fondului de Solidaritate, autorităţile germane intenţionează să utilizeze programele Fondului European pentru Agricultură şi Dezvoltare Rurală (FEADR) (după adoptarea de către Comisie) pentru reîmpădurire, repunerea în funcţiune a infrastructurii rutiere şi măsuri de protecţie a pădurilor.

6. Autorităţile germane au confirmat faptul că operaţiunile eligibile vizate la punctul 4 de mai sus nu sunt acoperite de asigurări.

În concluzie, din motivele prezentate anterior, se propune acceptarea solicitării formulate de Germania în ceea ce priveşte furtuna din ianuarie 2007 clasificată drept o „catastrofă majoră”, precum şi mobilizarea Fondului de Solidaritate.

2.2 Franţa (La Réunion): Ciclonul tropical Gamède

7. Solicitarea a fost prezentată Comisiei la 4 mai 2007, în termen de 10 săptămâni de la înregistrarea primelor daune la 24 februarie 2007. La 29 iunie, 12 şi 17 iulie 2007, s-au primit informaţii actualizate privind valoarea daunelor.

8. Dezastrul este de origine naturală. Autorităţile franceze estimează daunele directe totale la 211,6 MEUR. Această valoare reprezintă 0,01% din VNB al Franţei şi 6,5% din pragul normal aplicabil Franţei pentru mobilizarea Fondului de Solidaritate, de 3,267 miliarde EUR (3 miliarde EUR la preţurile din 2002). Daunele directe totale reprezintă baza de calcul a ajutorului financiar. Ajutorul financiar poate fi folosit numai pentru operaţiunile de urgenţă vitale, astfel cum au fost definite la articolul 3 din Regulament.

9. Deoarece daunele totale sunt inferioare pragului normal de intervenţie, solicitarea se bazează pe aşa-numitul criteriu al „catastrofei regionale ieşite din comun”, prevăzut la articolul 2 alineatul (2) ultimul paragraf din Regulamentul (CE) nr. 2012/2002, care stabileşte condiţiile care permit mobilizarea Fondului de Solidaritate „în circumstanţe excepţionale”. Conform acestui criteriu, o regiune care a fost lovită de o catastrofă ieşită din comun, în principal naturală, care a afectat majoritatea populaţiei şi a avut repercusiuni grave şi durabile asupra condiţiilor de viaţă şi a stabilităţii economice, poate beneficia în mod excepţional de o intervenţie a Fondului. Regulamentul prevede acordarea unei atenţii speciale regiunilor îndepărtate sau izolate, precum regiunile insulare şi ultraperiferice definite la articolul 299 alineatul (2) din tratat.

10. După cum este stipulat în raportul anual privind Fondul de Solidaritate (2002-2003), Comisia consideră că trebuie să se facă distincţia între evenimente regionale grave şi evenimente cu caracter pur local, astfel încât criteriile specifice care definesc catastrofele naturale regionale să aibă sens în contextul naţional. În conformitate cu principiul subsidiarităţii, evenimentele locale ţin de responsabilitatea autorităţilor naţionale, cele regionale putând beneficia de un ajutor de la Fondul de Solidaritate.

11. Autorităţile franceze îşi justifică solicitarea prin situaţia specială a insulei La Réunion, care este cea mai îndepărtată şi, în acelaşi timp, cea mai populată regiune ultraperiferică a Uniunii. Elementele prezentate arată că, din cauza izolării insulei La Réunion şi a situaţiei sale socio-economice deja critice, impactul şi repercusiunile durabile ale daunelor cauzate de ciclon sunt mult mai grave decât în alte circumstanţe.

12. Autorităţile franceze au raportat daune grave înregistrate în sectoarele infrastructurii, în special drumurile, aprovizionarea cu apă şi telecomunicaţiile (aproape 100 MEUR), precum şi în agricultură şi în sectorul pescuitului (peste 61 MEUR).

13. Conform autorităţilor franceze, catastrofa a afectat - în măsuri diferite - întreaga populaţie a insulei, adică aproximativ 784 000 locuitori. A trebuit să fie declarată starea de urgenţă ( état de catastrophe naturelle ) în 21 din cele 24 de comune ale insulei.

14. Elementele prezentate de autorităţile franceze pentru a demonstra repercusiuni grave şi durabile asupra condiţiilor de viaţă şi a stabilităţii economice a regiunii se bazează în principal pe problemele provenite de pe urma prejudiciilor cauzate unor axe rutiere importante, în special prin distrugerea unui pod peste singurul drum important, care leagă cei doi poli economici ai insulei, unul în nord şi celălalt în sud. Deşi a fost instalat un pasaj provizoriu care permite trecerea râului, repararea completă a podului este prevăzută să se termine anul viitor. Se susţine că încetinirea traficului pe această rută, care este practic singura posibilă, afectează aproximativ 100 000 persoane (1/3 din populaţia activă) în deplasările lor cotidiene şi are un impact important asupra activităţii economice. Autorităţile franceze se aşteaptă ca acest lucru să afecteze negativ ocuparea forţei de muncă şi creşterea economică, inclusiv ca o serie de IMM-uri să fie închise. Rata şomajului se situează deja la un nivel foarte ridicat, respectiv peste 29%.

15. În plus, furtuna a provocat pierderi importante de venit în sectorul pescuitului şi, în special, în cel al agriculturii (producţia de trestie de zahăr şi de legume), reprezentând peste 12 % din cifra anuală de afaceri. În domeniul turismului, cifrele prezentate arată o scădere de-a lungul ultimilor ani, datorată în principal epidemiei Chicungunya (virus transmis de ţânţari). Se aşteaptă ca efectele ciclonului (daune directe în domeniul infrastructurilor turistice de 3,3 MEUR, plus pierderi de venit datorate anulărilor) să accentueze considerabil această tendinţă.

16. Costul măsurilor de urgenţă vitale care sunt eligibile în conformitate cu articolul 3 alineatul (2) din Regulamentul (CE) nr. 2012/2002 a fost estimat de către autorităţile franceze la 25 MEUR şi a fost defalcat pe tipuri de operaţiuni.

17. Franţa nu intenţionează să utilizeze finanţări oferite de alte instrumente comunitare în scopuri care au legătură cu ciclonul. Creditele din cadrul fondurilor structurale pentru perioada 2000-2006 nu mai sunt disponibile, iar cele pentru perioada 2007-2013 nu sunt încă disponibile.

18. Autorităţile franceze au confirmat faptul că operaţiunile eligibile vizate la punctul 9 de mai sus nu sunt acoperite de asigurări.

În concluzie, din motivele prezentate anterior, se propune acceptarea solicitării formulate de Franţa în ceea ce priveşte ciclonul tropical Gamède clasificat drept o „catastrofă regională ieşită din comun”, precum şi mobilizarea Fondului de Solidaritate.

2.3 Finanţarea

Bugetul anual total de care dispune Fondul de Solidaritate este de 1 miliard EUR. În 2007, suma de 24 370 114 EUR fost deja alocată pentru solicitări anterioare, ceea ce înseamnă că suma de 975 629 886 EUR rămâne disponibilă.

Având în vedere că solidaritatea a fost motivul principal pentru crearea fondului, Comisia consideră că ajutorul provenind din acest fond trebuie să fie progresiv. Astfel, potrivit practicilor anterioare, partea daunelor care depăşeşte pragul (0,6 % din VNB sau 3 miliarde EUR la preţurile din 2002, reţinându-se cea mai mică valoare) ar trebui să mobilizeze un ajutor cu o intensitate mai mare decât daunele care nu depăşesc pragul. Rata aplicată în trecut pentru definirea ajutoarelor alocate catastrofelor majore este de 2,5 % din daunele directe totale care nu depăşesc pragul şi 6% din cele care îl depăşesc. Se propune aplicarea aceluiaşi procentaj în cazul de faţă.

Ajutoarele propuse de Comisie în cadrul acestui fond se bazează pe informaţiile furnizate de solicitanţi şi sunt următoarele:

(EUR) |

Daune directe | Sumă bazată pe 2,5 % | Sumă bazată pe 6 % | Valoarea totală a ajutorului propus |

Germania, furtuna Kyrill | 4 687 300 000 | 81 665 725 | 85 240 260 | 166 905 985 |

France/La Réunion, ciclonul Gamède | 211 600 000 | 5 290 000 | 0 | 5 290 000 |

Total | 172 195 985 |

În urma vărsării compensaţiei, un procent de cel puţin 25% din Fondul de Solidaritate al Uniunii Europene va rămâne disponibil pentru ajutoarele din ultimul trimestru al anului, conform articolului 4 alineatul (2) din Regulamentul (CE) nr. 2012/2002.

Cu toate acestea, având în vedere identificarea unor credite de plată excedentare la linia 13 04 01 Fondul de coeziune – finalizarea proiectelor anterioare, nu vor fi necesare noi credite de plată pentru finanţarea plăţilor din Fondul de Solidaritate al UE către Germania şi Franţa (La Réunion). Suma de 172,2 MEUR va fi astfel transferată de la linia bugetară 13 04 01 la linia bugetară 13 06 01 pentru a acoperi cerinţele de mobilizare a Fondului de Solidaritate al UE.

3. Organizaţia Mondială a Vămilor

La data de 13 martie 2001, Consiliul Uniunii Europene a decis că Comunitatea ar trebui să facă demersuri pentru a deveni membră a Organizaţiei Mondiale a Vămilor (OMV). Acesta a autorizat Comisia să negocieze aderarea Comunităţii Europene la această organizaţie. Pe baza acestei decizii a Consiliului, Comunitatea Europeană a depus, în aprilie 2001, o cerere de a deveni membru cu drepturi depline al Organizaţiei Mondiale a Vămilor.

Chestiunea aderării a fost dezbătută în cursul sesiunilor Consiliului Organizaţiei Mondiale a Vămilor din iunie 2001, precum şi în cadrul reuniunilor ulterioare ale Organizaţiei Mondiale a Vămilor din decembrie 2001 şi iunie 2002. În urma contactelor stabilite la nivel politic, solicitarea a fost prezentată din nou la reuniunea Consiliului Organizaţiei Mondiale a Vămilor în iunie 2006, iar în decembrie 2006, Consiliul OMV şi, ulterior, Comisia de politică generală a OMV au examinat aspectele juridice, bugetare şi în materie de vot legate de aderarea Comunităţii Europene la OMV.

În prezent, Comunitatea Europeană participă la acele organisme ale Organizaţiei Mondiale a Vămilor care au fost create prin alte convenţii sau acorduri internaţionale la care este deja parte (de exemplu acordul privind evaluarea, sistemul armonizat, Convenţia de la Kyoto revizuită etc.). În cadrul altor organisme şi adunări, Comunitatea poate participa doar ca observator, iar în unele cazuri este necesară o invitaţie specială (de exemplu pentru Comisia de politică generală). În calitate de membru al Organizaţiei Mondiale a Vămilor, Comunitatea Europeană va putea să participe pe deplin în cadrul tuturor organismelor organizaţiei care sunt deschise tuturor membrilor şi să candideze în organismele ai căror membri sunt aleşi.

Comunitatea Europeană va plăti o contribuţie anuală către Organizaţia Mondială a Vămilor pentru consolidarea activităţilor organizaţiei şi pentru acoperirea cheltuielilor administrative suplimentare. Contribuţia Comunităţii Europene va fi concepută astfel încât contribuţiile statelor membre şi cea a Comunităţii, împreună, să reflecte greutatea şi importanţa Comunităţii Europene în probleme vamale şi de comerţ internaţional.

La 19 iunie 2007, Consiliul a adoptat decizia privind exercitarea, cu titlu tranzitoriu, de către Comunitatea Europeană în cadrul Organizaţiei Mondiale a Vămilor, a unor drepturi şi obligaţii identice celor acordate membrilor acestei organizaţii. Consiliul anual al Organizaţiei Mondiale a Vămilor din 29 iunie 2007 a adoptat decizia de modificare a Convenţiei de instituire a Consiliului de Cooperare Vamală pentru a permite aderarea uniunilor vamale şi economice, printre care Comunitatea Europeană.

Se propune crearea următorului articol bugetar: 14 03 03 - Participarea la organizaţiile internaţionale din domeniul vamal şi fiscal, cu o menţiune simbolică (p.m.). Obligaţiile financiare aferente aderării Comunităţii Europene la Organizaţia Mondială a Vămilor începând cu 1 iulie 2007 pentru un semestru sunt estimate la 0,5 MEUR. Această sumă va fi alocată prin transfer intern.

4. Acte juridice

4.1 Hotărâri ale Tribunalului de Primă Instanţă

La data de 12 iulie 2007, Tribunalul de Primă Instanţă („TPI”) a pronunţat hotărârile finale în cauzele T-45/01 şi T-144/02, Sanders şi alţii, respectiv Eagle şi alţii împotriva Comisiei. Prin cele două hotărâri se solicită Comisiei să plătească despăgubiri substanţiale la peste 100 de reclamanţi, foşti agenţi contractuali la întreprinderea comună JET şi care au solicitat despăgubiri pentru că nu au fost angajaţi ca personal al Euratom. Aceste hotărâri finale vin după hotărârile interlocutorii din 2004, care au confirmat principiul solicitărilor reclamanţilor, dar care le-au limitat la cinci ani, ca urmare a argumentelor aduse de Comisie în această privinţă.

Prin aceste hotărâri s-a ordonat părţilor să ajungă la un acord în privinţa sumelor. TPI s-a pronunţat acum asupra ultimelor aspecte care nu au putut fi convenite între părţi. Rezultatul este că TPI acceptă solicitările de despăgubiri ale reclamanţilor, astfel cum au fost calculate în urma hotărârilor interlocutorii, pentru perioada de cinci ani autorizată în temeiul hotărârilor respective. Deşi Comisia poate încă face apel, acest recurs nu ar avea efect suspensiv, iar Comisia ar avea în continuare obligaţia să plătească sumele ordonate de TPI.

Comisia a calculat despăgubirile pe baza ratei dobânzii menţionate în dispozitivul hotărârii (care a fost convenită de părţi, pe baza diferitelor hotărâri ale Tribunalului din perioada 1999-2000). Valoarea totală a despăgubirilor pentru cele două cauze se ridică la 47 805 000 EUR dacă suma este achitată la 31 octombrie 2007, respectiv 47 951 000 EUR dacă suma este achitată la 30 noiembrie 2007. Obligaţia de a plăti dobândă se aplică până în momentul efectuării plăţii, iar rata dobânzii reţinute de Tribunal este de 5,25 %, prin urmare, efectuarea plăţilor este destul de urgentă.

Având în vedere că hotărârile se referă la personal şi la procesele administrative, Comisia propune ca despăgubirile să fie achitate de la postul bugetar 26 01 50 07 „Despăgubiri” la rubrica 5 din cadrul financiar.

În bugetul 2007, creditele pentru postul bugetar „Despăgubiri” se ridică la numai 250 000 EUR.

Comisia a studiat în mod corespunzător posibilităţile de realimentare a acestui post bugetar printr-un transfer de credite existente în cadrul rubricii 5. Aceasta a constatat că suma de 12,5 MEUR poate fi mobilizată prin redistribuirea creditelor de angajament existente.

Prin urmare, solicitarea de credite de angajament suplimentare pentru postul bugetar 26 01 50 07 poate fi limitată la 35,5 MEUR pentru ca pachetul necesar de 48 MEUR să fie atins, în timp ce rubrica 5 a cadrului financiar multianual dispune de o marjă de 172,6 MEUR în cadrul plafonului 2007. Întreaga sumă va fi angajată şi plătită în totalitate în 2007. Creditele de plată vor fi puse la dispoziţie prin redistribuirea creditelor alocate posturilor bugetare 02 04 01 01 „Cercetare în domeniul spaţiului”, respectiv 02 04 01 02 „Cercetare în domeniul securităţii”. Necesarul de credite de plată pentru activităţile de „Cercetare în domeniul securităţii şi spaţiului” este mai redus decât a fost iniţial prevăzut, datorită adoptării tardive a temeiului legal pentru PC7. Având în vedere timpul necesar din momentul publicării apelului pentru propuneri de cercetare până la semnarea contractelor, în 2007 se vor plăti sume mai reduse decât cele anticipate, iar o parte din prefinanţare va fi amânată până în 2008.

În paralel cu prezentul proiect de buget rectificativ, Comisia introduce o cerere de transfer de credite în valoare de 12,5 MEUR, pentru a se redistribui angajamentele de credit existente şi a se realimenta postul bugetar 26 01 50 07.

4.2 Politica în domeniul concurenţei

Ca măsură de prudenţă, se propune crearea unui nou articol bugetar 03 03 02 „Solicitări de despăgubiri rezultate din proceduri juridice împotriva deciziilor Comisiei în domeniul concurenţei”, pentru a se lua în considerare implicaţiile bugetare care pot rezulta din hotărârile Curţii de Justiţie sau ale Tribunalului de Primă Instanţă. Această linie va purta o menţiune simbolică (p.m.).

Prezentul articol este destinat să acopere orice cheltuială aferentă despăgubirilor acordate de Curte reclamanţilor ca urmare a procedurilor juridice împotriva deciziilor Comisiei în domeniul concurenţei.

Deoarece nu se poate stabili dinainte o estimare rezonabilă a impactului financiar asupra bugetului UE, acest articol poartă o menţiune simbolică (p.m.). Dacă va fi necesar, Comisia va propune ca, prin transferuri sau prin intermediul proiectului preliminar de buget rectificativ, să pună la dispoziţie creditele aferente nevoilor actuale.

5. Adoptarea legislaţiei în domeniul politicii de mediu

Este necesar să se facă adaptări la comentariile bugetare pentru a integra ajustările tehnice necesare în bugetul 2007, în urma adoptării Deciziei 2007/162/CE a Consiliului de instituire instrumentului financiar de protecţie civilă pentru perioada 2007-2013[6]. Modificările privesc următoarele articole/posturi bugetare: 07 01 04 02, 07 04 01 şi 19 06 05.

Ajustările tehnice sunt necesare, de asemenea, în urma adoptării, de către Parlamentul European şi Consiliu, a Regulamentului (CE) nr. 614/2007 privind Instrumentul financiar pentru mediu (LIFE+)[7], precum şi măsurile tranzitorii aprobate de către autoritatea bugetară prin declaraţia comună adoptată în cadrul procedurii bugetare 2007. Modificările privesc următoarele articole/posturi bugetare: 07 01 04 01 şi 07 03 07.

TABEL RECAPITULATIV PE RUBRICILE CADRULUI FINANCIAR

Cadrul financiar Rubrică/subrubrică | Cadrul financiar 2007 | Buget 2007 + Buget rectificativ 1-5/2007 | PPBR 6/2007 | Buget 2007 + Buget rectificativ 1-5/2007 + PPBR 6 |

|CA |CP |CA |CP |CA |CP |CA |CP | | 1. CREŞTERE ECONOMICĂ DURABILĂ | | | | | | | | | | 1a. Competitivitate pentru creştere economică şi ocuparea forţei de muncă |8 918 000 000 | |9 367 547 511 |7 046 794 397 | |-35 500 000 |9 367 547 511 |7 011 294 397 | |1b. Coeziune pentru creştere economică şi ocuparea forţei de muncă |45 487 000 000 | |45 486 784 504 |37 790 265 808 | |-172 195 985 |45 486 784 504 |37 618 069 823 | | Total | 54 405 000 000 | |54 854 332 015 | 44 837 060 205 | | |54 854 332 015 | 44 629 364 220 | | Marjă[8]

| | |50 667 985 | | | |50 667 985 | | | 2. CONSERVAREA ŞI GESTIONAREA RESURSELOR NATURALE | | | | | | | | | | Din care cheltuieli de piaţă şi plăţi directe |45 759 000 000 | |42 713 661 000 |42 437 641 756 | | |42 713 661 000 |42 437 641 756 | | Total | 58 351 000 000 | |56 250 230 036 | 54 718 545 736 | | |56 250 230 036 | 54 718 545 736 | | Marjă | | |2 100 769 964 | | | |2 100 769 964 | | | 3. CETĂŢENIE, LIBERTATE, SECURITATE ŞI JUSTIŢIE | | | | | | | | | | 3a. Libertate, securitate şi justiţie |637 000 000 | |623 833 000 |473 683 000 | | |623 833 000 |473 683 000 | |3b. Cetăţenie | 636 000 000 | |647 603 114 |728 272 766 |+172 195 985 |+172 195 985 |819 799 099 |90 468 751 | | Total | 1 273 000 000 | |1 271 436 114 | 1 201 955 766 | | |1 443 632 099 | 1 374 151 751 | | Marjă[9]

| | |25 934 000 | | | |25 934 000 | | | 4. UE CA PARTENER MONDIAL[10] |6 578 000 000 | | 6 812 460 000 | 7 352 746 732 | | | 6 812 460 000 | 7 352 746 732 | | Marjă | | | 67 000 | | | | 67 000 | | | 5. ADMINISTRAŢIE[11] |7 039 000 000 | |6 942 364 030 | 6 942 264 030 | +35 500 000 | +35 500 000 | 6 977 864 030 | 6 977 764 030 | | Marjă | | | 172 635 970 | | | | 137 135 970 | | | 6. COMPENSAŢII | 445 000 000 | |444 646 152 | 444 646 152 | | |444 646 152 | 444 646 152 | | Marjă | | | 353 848 | | | | 353 848 | | | TOTAL | 128 091 000 000 | 123 790 000 000 | 126 575 468 347 | 115 497 218 621 | +207 695 985 | +0 |126 783 164 932 | 115 497 218 621 | | Marjă | | |2 350 428 767 | 8 368 781 379 | | |2 314 928 767 | 8 368 781 379 | |

[1] JO L 248, 16.9.2002, p. 1.

[2] JO L 390, 30.12.2006, p. 1.

[3] JO L 71, 10.3.2007, p. 9.

[4] JO L 149, 9.6.2007, p. 1.

[5] JO L 311, 14.11.2002, p. 3.

[6] JO L 71, 10.3.2007, p. 9.

[7] JO L 149, 9.6.2007, p. 1.

[8] Fondul European pentru Adaptare la Globalizare (EGF) nu este inclus în calcularea marjei la rubrica 1a.

[9] Valoarea Fondului de Solidaritate al Uniunii Europene (FSUE) este înscrisă prin adăugare la suma de la rubrica relevantă, astfel cum este prevăzut în AII din 17 mai 2006 (JO C 139 din 14.6.2006).

[10] Marja pentru 2007 prevăzută la rubrica 4 nu ia în considerare creditele referitoare la Rezerva pentru ajutoare de urgenţă (234,5 MEUR).

[11] Pentru calcularea marjei stabilite în cadrul plafonului de la rubrica 5, se ia în considerare nota de subsol (1) din cadrul financiar 2007-2013 pentru o sumă de 76 MEUR pentru contribuţiile personalului la regimul de pensii.